LV Eiropas Savienības Oficiālais Vēstnesis C 187/7

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2018/C 187/07)

Eiropas Komisija ir apstiprinājusi šo maznozīmīgo grozījumu Komisijas Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

“COMTÉ”

ES Nr.: PDO-FR-0116-AM02 – 5.10.2017.

ACVN ( X ) AĢIN ( ) GTĪ ( )

1. Pieteikuma iesniedzēja grupa un tās likumīgās intereses

Nosaukums: Comité interprofessionnel de Gestion du Comté (CIGC) Adrese: Avenue de la résistance BP 20026 39801 Poligny Cedex FRANCE Tālr.: +33 384372351 E-pasts: cigc@comte.com

Komiteju CIGC veido ACVN “Comté” ražošanas nozares piena ražošanas, pārstrādes un siera ražošanas uzņēmumi, un kā tādai tai ir likumīgas tiesības iesniegt šo pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta apraksts — ☐ Izcelsmes apliecinājums — ☒ Ražošanas metode — ☐ Saikne — ☐ Marķējums — ☒ Cits: [Redakcionāli grozījumi: ģeogrāfiskais apgabals, atsauces uz kontroles struktūru]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, neveicot grozījumus publicētajā vienotajā dokumentā. — ☒ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, veicot grozījumus publicētajā vienotajā dokumentā. — ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

5. nodaļa “Produkta iegūšanas metodes apraksts”

5.1.18. apakšnodaļa “Slaukšana”

Spēkā esošās specifikācijas noteikumu “Slaukšana jāveic divas reizes dienā – no rīta un vakarā – regulāros laikos, līdz ar to slaukšana brīvā režīmā nav iespējama.” aizstāj ar šādu: “Slaukšana jāveic divas reizes dienā – no rīta un vakarā – regulāros laikos, līdz ar to slaukšana brīvā režīmā nav iespējama. Aizliegts izmantot slaukšanas robotu.”

Spēkā esošajā specifikācijā ietvertā noteikuma “Slaukšana brīvā režīmā nav iespējama” nolūks ir saglabāt ACVN “Comté” amatprasmi un tēlu. Laikā, kad tika formulēts šis spēkā esošās specifikācijas noteikums, kas atbilst tam laikposmam, kad parādījās paši pirmie slaukšanas robotu prototipi, noteikums nevarēja būt konkrētāks. Mūsdienās slaukšanas robota izmantošanu vēlamāk ir skaidri aizliegt.

Amatprasmes līmenī katrs “Comté” siera iegūšanas metodes posms ir saistīts ar noteiktu darbību:

— slaukšanu veic lauksaimnieki,

— sarecināšanu tvertnē veic siera meistari,

— siera rituļu šķirošanu veic nogatavinātāji.

Lai sieru varētu ražot no svaigpiena, slaukšana prasa no lopkopja īpašu amatprasmi. Šajā būtiski svarīgajā ražošanas procesa posmā ir jāsaglabā svaigpiena mikroflora. Tāpēc izvēlēties pupu tīrīšanas metodi var vienīgi lopkopis katrā gadījumā atsevišķi, lai nodrošinātu to, ka piens atklāj visu savu potenciālu, kas ir siera tipiskuma pamatā. Turklāt slaukšana ir īpašs brīdis, kad cilvēks, esot klāt, var uzraudzīt sava ganāmpulka veselības stāvokli, pamanīt lietas, kam jāpievērš uzmanība dzīvnieku uzvedībā, un tādējādi veikt pasākumus, lai novērstu problēmas.

Tāpēc slaukšanas robota izmantošana daļēji liktu apšaubīt “Comté” siera ražošanas principu, jo tā ir balstīta uz tradicionālo amatprasmi, kas garantē “Comté” sieram raksturīgo tipiskumu.

Turklāt šis formulējums operatoram ļauj labāk izprast ražošanas nosacījumus un ļauj atvieglot kontroles veikšanu.

Citi: atjauninātie formulējumi

Punktā “Ģeogrāfiskais apgabals” pēc vairāku pašvaldību apvienošanās ir atjaunināts to pašvaldību saraksts, kuras veido ģeogrāfisko apgabalu, nemainot esošo perimetru.

Ir atjaunināts punkts “Atsauces uz kontroles struktūru”:

— ir norādīts dalībvalsts kompetentā dienesta nosaukums un kontaktinformācija,

— sertifikācijas iestādes nosaukumu un kontaktinformāciju aizstāj ar: “Saskaņā ar Regulas (ES) Nr. 1151/2012 37. panta noteikumiem atbilstības specifikācijai pārbaudi pirms produkta laišanas tirgū veic produktu sertificēšanas struktūra, kuras nosaukums un kontaktinformācija ir pieejama INAO tīmekļa vietnē un Eiropas Komisijas datubāzē.”

Vienots dokuments:

sakarā ar dažu kantonu perimetra grozīšanu ir atjaunināts publicētajā vienotajā dokumentā ievietotais ģeogrāfiskā apgabala apraksts, nemainot ģeogrāfiskā apgabala perimetru.

6. Atjauninātā specifikācija (vienīgi attiecībā uz ACVN un AĢIN)

https://info.agriculture.gouv.fr/gedei/site/bo-agri/document_administratif-d4e5a722-a6f6-4790-a181-94ea41f1a5dd

VIENOTS DOKUMENTS

“COMTÉ”

ES Nr.: PDO-FR-0116-AM02 – 5.10.2017.

ACVN ( X ) AĢIN ( )

1. Nosaukums vai nosaukumi

“Comté”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Comté” ir siers, ko ražo vienīgi no govs piena, kuru izmanto svaigu. Tas ir sildītas un presētas masas siers, ko sāla, ierīvējot rituļa virsu ar sausu sāli vai iegremdējot rituli sālījumā. Pēc vismaz 120 dienu ilgas nogatavināšanas piedāvājot sieru tirdzniecībā, tā masa ir ziloņkaula līdz dzeltenā krāsā, tajā parasti ir “atvere”, kuras platums var sasniegt mazas ķiršogas lielumu.

Pēc pilnīgas izžāvēšanas “Comté” siera 100 gramos ir vismaz 45 grami un ne vairāk par 54 gramiem tauku, bet sausnas saturs 100 gramos siera nedrīkst būt zemāks par 62 gramiem. Sāls saturs: 100 gramos siera nedrīkst būt mazāk par 0,6 gramiem nātrija hlorīda. Mitruma saturs attaukotā sierā nedrīkst pārsniegt 54 %.

Kad siers ir gatavs piedāvāšanai patērētājam, pēc formas tas ir ritulis, kas sver 32–45 kilogramus, un tā diametrs ir 55–75 centimetri, rituļa sāni ir taisni vai nedaudz izliekti, sānu augstums 8–13 centimetri, tā miza ir grubuļaina, cieta un graudaina, zeltaini dzeltenā līdz brūnā krāsā. Rituļa biezums tā centrā nepārsniedz rituļa sānu augstumu vairāk kā par daļu, kādu iegūtu, ja šo augstumu pareizinātu ar koeficientu 1,4.

“Comté” sieru var piedāvāt patērētājam arī fasētu porcijās vai rīvētu.

“Comté” garša ir daudzveidīga. Kaut arī garšas buķeti veidojošie elementi visiem šā siera rituļiem ir vieni un tie paši, jāatzīst, ka nav divu pilnīgi vienādu “Comté” rituļu. “Comté” sierā identificēti seši lieli aromātu kompleksi (augļainuma, pienskābes, grauzdējuma, augu, dzīvnieku, garšvielu), un tajos ietilpst vairāk nekā 90 nianšu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Pienu iegūst no Montbéliarde šķirnes govīm (šķirnes tips – 46) vai Simmental française šķirnes govīm (šķirnes tips – 35), vai no govīm, kas izaudzētas, krustojot abas minētās šķirnes, kurām ir sertificētas pēcnācēju līnijas.

Pienu savāc apgabalā, kura robežas nepārsniedz iedomātu apli ne vairāk kā 25 kilometru diametrā. Šis noteikums, ar kuru ierobežo transportēšanas ilgumu, pasargā pienu no strukturālas degradācijas, kādai tas pakļauts. Tāpēc tas ļauj izmantot pienu saskaņā ar specifikācijā paredzētajiem nosacījumiem (pienam jābūt neapstrādātam), kuru mērķis ir veicināt vietējo pienskābes baktēriju attīstību.

Lai saglabātu produkta kvalitāti un specifiku, piena produktivitāte no hektāra potenciālās lopbarības platības ir ierobežota.

Lai garantētu produkta kvalitāti, siera vannu maksimālā jauda ir ierobežota tā, ka no vienas vannas nedrīkst iegūt vairāk nekā 12 siera rituļus. Katrā 24 stundu periodā vienā un tajā pašā siera vannā drīkst pārstrādāt tikai trīs piena daudzumus.

Lai, izmantojot īpašu ģeogrāfiskajā apgabalā iegūtu barību, nodrošinātu ciešu saikni ar vietējo zemi, vienai slaucamajai govij izēdināmās papildbarības daudzums ierobežots līdz 1 800 kg gadā. Vienā saimniecībā faktiski izmantotā zālaugu platība ir vismaz 1 hektārs uz vienu slaucamo govi. Dzīvnieki obligāti laižami ganībās tik ilgi, kamēr klimatiskie apstākļi, augsnes stāvoklis un zāles daudzums to atļauj. Šo noteikumu kopums ietver to, ka vismaz 70 % ganāmpulka barības izcelsmes ir ģeogrāfiskajā apgabalā. Pilnīgi visas slaucamo govju pamatbarības izcelsme ir ģeogrāfiskajā apgabalā.

Lai saglabātu tradicionālo ganīšanu, ir aizliegts saimniecībā izmantot ēdināšanas praksi, kad augu veģetācijas laikā visu lopbarību izēdina no silēm, un turēšana ganībās joprojām ir pārsvarā.

Slaucamo govju uzturam visu gadu aizliegts izmantot fermentētu barību, piemēram, skābbarību, jo šādas barības izmantošana var negatīvi iespaidot siera ražošanas un nogatavināšanas tehnoloģisko procesu.

Lai saglabātu tradicionālo barošanas praksi, ir atļauts saimniecībā izmantot vienīgi tādas izejvielas un papildu barību, kas iegūtas no ģenētiski nemodificētiem produktiem.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena ražošana, sieru ražošana un nogatavināšana notiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Darbība, kuru veic, lai “Comté” sagrieztu porcijās un ievietotu tās fasējumā, ir siera nogatavināšanas turpinājums. Tās veikšanai vajadzīga īpaša amatprasme, un tai ir tieša un noteikta ietekme uz produkta kvalitāti tādā ziņā, ka rituļi ir jāšķiro, lai atsijātu tos, kuri iepriekšējai fasēšanai nav piemēroti. Šie nosacījumi tādējādi ļauj labāk rīkoties, lai tiktu ievēroti vispiemērotākie apstākļi siera uzglabāšanai, kad tas vairs nav veselos rituļos, un garantēt patērētājam, ka “Comté” saglabā visas savas fizikālās un organoleptiskās īpašības.

Šie iemesli pamato to, ka iepriekšējas fasēšanas gadījumā siera sagriešanai un/vai sarīvēšanai jānoris ģeogrāfiskajā apgabalā.

Iepriekšējas fasēšanas gadījumā:

— rituļus var sagriezt vēlākais piecpadsmit pilnās dienās pēc to izņemšanas no nogatavināšanas pagraba. Šajā laikposmā tie jāuzglabā 4–8 °C temperatūrā un vismaz 85 % gaisa mitrumā,

— porcijas, kuru vienības svars ir mazāks par 40 gramiem, vai tās, kuras paredzētas rīvēšanai, var būt bez mizas. Ja miza ir pārāk mitra vai bojāta, to atdala uzreiz pēc rituļa sagriešanas. Ja miza ir veselīga, tās atdalīšanu paveic vēlākais 8 stundas pēc rituļa pirmās sagriešanas. Gabalus ar atdalītu mizu var uzglabāt saskarē ar gaisu ne ilgāk par 72 stundām; pēc tam to novieto vakuumā. Turēt sieru vakuumā nedrīkst ilgāk par 15 dienām,

— ar griešanas un iepakošanas iekārtām drīkst vienlaicīgi apstrādāt tikai “Comté” sieru un nevienu citu produktu.

Ja griešanu un rīvēšanu veic patērētāja klātbūtnē, tad to var darīt arī ārpus ģeogrāfiskā apgabala.

3.6. Ar reģistrēto nosaukumu apzīmētā produkta marķēšanas īpašie noteikumi

Ar cilmes vietas nosaukumu “Comté” apzīmētā siera marķējumā nosaukumu atveido ar burtiem, kuru lielums ir vismaz divas trešdaļas no lielākajiem burtiem, kas izmantoti marķējumā.

Marķējumā ietilpst Eiropas Savienības ACVN (AOP) simbols. Marķējumā var būt arī norāde “appellation d’origine protégée” (aizsargāts cilmes vietas nosaukums).

Ražotājs, nogatavinātājs vai fasētājs skaidri saskatāmā veidā piestiprina savu vārdu [un uzvārdu] un adresi, kurai obligāti jāatrodas noteiktajā apgabalā.

Jebkādu apzīmējumu vai citu norāžu izmantošana kopā ar minēto nosaukumu marķējumā, reklāmā, rēķinos vai tirdzniecības dokumentos ir aizliegta, izņemot īpašus tirdzniecības vai ražotāja zīmolus.

Rituļi, kurus pārdod ar cilmes vietas nosaukumu “Comté”, ir ar paredzētajām identifikācijas zīmēm. Uz katra rituļa sāniem pirms tā izvešanas no nogatavināšanas pagraba jāpiestiprina zaļas vai ķieģeļsarkanas krāsas marķējuma lenta. Katra iepakotā porcija ir ar “Comté”clochettes vertes (“Comté” zaļo zvaniņu) logotipu. Patērētāju labad uz pakaļpuses jābūt “Comté”clochette verte logotipam un apzīmējumam “Comté” ar burtiem, kas pēc lieluma ir vismaz divas trešdaļas no vislielāko burtu lieluma, un ar kodu Pantone 349C zaļās krāsas tonī.

Ja sieru pārdod veselā ritulī, pie tā sāniem zem ķieģeļsarkanās krāsas marķējuma lentas ir piestiprināta eliptiskas formas kazeīna plāksnīte zaļā krāsā, uz kuras ar melnas krāsas burtiem ir atveidoti šādi uzraksti: France (Francija), “Comté”, ražotnes numurs un pagatavošanas mēnesis. Pagatavošanas datumu norāda ar kazeīna plāksnīti, kas novietota zaļās kazeīna plāksnītes tuvumā.

4. Ģeogrāfiskā apgabala īsa definīcija

Ain departamentā:

Bellegarde-Sur-Valserine, Nantua, Oyonnax, Pont-d’Ain un Thoiry kantons;

Ambérieu-En-Bugey kantons, izņemot Château-Gaillard un Saint-Maurice de Remens pašvaldības teritoriju; Gex kantons, izņemot Sauverny un Versonnex pašvaldības teritoriju; Hauteville-Lompnes kantons, izņemot Armix pašvaldības teritoriju; Saint-Etienne-Du-Bois kantons, izņemot Marboz, Cormoz un Beaupont pašvaldības teritoriju;

Saint-Benoît, Ceyzeriat, Druillat, Journans, Revonnas, Saint-Martin-du-Mont, Tossiat, Bénonces, Briord, Groslée-Saint-Benoit (vienīgi Groslée), Innimond, Lhuis, Lompnas, Marchamp, Montagnieu, Ordonnaz, Saint-Sorlin-en-Bugey, Sault-Brénaz, Seillonnaz, Serrières-De-Briord, Souclin, Villebois pašvaldības teritorija.

Doubs departamentā:

Besançon, Frasne, Morteau, Ornans, Pontarlier, Saint-Vit un Valdahon kantons;

Baume-Les-Dames kantons, izņemot Abbenans, Avilley, Bonnal, Cubrial, Cubry, Cuse-et-Adrisans, Fontenelle-Montby, Gondenans-Montby, Gondenans-les-Moulins, Gouhelans, Huanne-Montmartin, Mesandans, Mondon, Montagney-Servigney, Montussaint, Nans, Puessans, Rognon, Romain, Rougemont, Tallans, Tournans, Tressandans, Trouvans, Uzelle un Viethorey pašvaldības teritoriju; Maîche kantons, izņemot Bondeval, Thulay, Meslières un Abbevillers pašvaldības teritoriju; Valentigney kantons, izņemot Bourguignon, Écot, Mandeure un Mathay pašvaldības teritoriju;

Anteuil, Belvoir, Branne, Chaux-lès-Clerval, Chazot, Crosey-le-Grand, Crosey-le-Petit, Fontaine-lès-Clerval, (L’) Hôpital-Saint-Lieffroy, Hyémondans, Lanans, Lanthenans, Orve, Pays de Clerval, Pompierre-sur-Doubs, Rahon, Randevillers, Roche-lès-Clerval, Saint-Georges-Armont, Sancey, Servin, Surmont, Valonne, Vaudrivillers, Vellerot-lès-Belvoir, Vellevans, Vernois-lès-Belvoir un Vyt-lès-Belvoir pašvaldības teritorija.

Jura departamentā:

viss departaments, izņemot Annoire, Aumur, Champdivers, Chemin, Longwy-sur-le-Doubs, Molay, Peseux, Petit-Noir, Saint-aubin, Saint-Loup un Tavaux pašvaldības teritoriju.

Saône-et-Loire departamentā:

Beaurepaire-En-Bresse, Beauvernois, Bellevesvre, Fretterans, Mouthier-en-Bresse, Savigny-en-Revermont, Saillenard, Torpes, Flacey-en-Bresse, Joudes, Cuiseaux, Champagnat un Sagy pašvaldības teritorija.

Haute-Savoie departamentā:

Challonges pašvaldības teritorijā – vienīgi 2 zemesgabalos.

5. Saikne ar ģeogrāfisko apgabalu

Ģeogrāfisko apgabalu veido Juras kalnu loks, kaļķakmens plakankaļņu kopums un to turpinājums nelielā blakus esošajā līdzenuma daļā.

Attiecīgie lauksaimniecības apgabali izceļas ar nabadzīgām augsnēm un ievērojamu reljefainību, kā arī ģeoloģiskās pamatnes kaļķaino un molasa [irdena smilšakmens] raksturu.

Apgabalam ir raksturīgs gan kontinentālais klimats ar lielām gadalaiku temperatūras atšķirībām un visa gada garumā vienmērīgi sadalītu nokrišņu daudzumu, kas tomēr vasarās ir īpaši nozīmīgs, gan arī zema vidējā gaisa temperatūra gadā un biežām salnām.

Tas ir kalnu vai kalnu piekājes apgabals, kam raksturīgs klimats ar lielu gada vidējo nokrišņu daudzumu, kas vienmēr pārsniedz 900 mm un parasti pārsniedz 1 000 mm. Lietus ir bieža parādība jau zemā augstumā virs jūras līmeņa, bet dziļāk masīvā tas vērojams vēl biežāk. Nokrišņu daudzuma vienmērīgais sadalījums pa gadalaikiem ir bez izteiktas sausās sezonas.

Šo dabas telpu vienādā daudzumā aizņem gan meži, gan arī ganības. Apgabala īpašie ģeoloģiskie un klimatiskie apstākļi (spēcīgi nokrišņi, vasaras sausuma trūkums u. c.) ir ļoti labvēlīgi augstas kvalitātes lopbarības ražošanai. Šādi apstākļi ļauj attīstīt dabiskās pļavas ar ļoti bagātīgu botānisko sastāvu (it īpaši divdīgļlapju) un savdabīgu, galvenokārt kaļķainu augšņu mīlošu floru.

Šajā ganībām labvēlīgajā dabas telpā šis slaucamo govju ganīšanas veids ir pārsvarā tik ilgi, kamēr vien klimatiskie apstākļi, augsnes stāvoklis un zāles daudzums to atļauj. Lopkopji selekcijas ceļā ir izaudzējuši Montbéliarde govju šķirni, kas pielāgojusies vides apstākļiem un no kā šā ģeogrāfiskā apgabala slaucamo govju ganāmpulki veidoti gandrīz pilnībā. Pļavu ekstensīvā izmantošana ir aizsargāta (ierobežojumi attiecībā uz noslogojumu, slāpekli, koncentrātiem u. c.). Turklāt ģeogrāfiskajam apgabalam ir sava īpaša “sierniecības kultūra”. Tā tikusi izveidota, vācot pienu kopīgai izmantošanai, lai pagatavotu lielizmēra siera rituļus, un tādējādi dzima un stiprinājās saliedētība un izveidojās kopīgas dzīves noteikumi.

Kopš XI gadsimta šā reģiona lauksaimnieki ir apvienojušies, lai diendienā savāktu kopā pienu, ko deva to dažādie ganāmpulki, un lai ražotu liela izmēra siera rituļus. Arī šodien piensaimnieki lielākoties ir organizējušies kooperatīvos un savu kopā savākto pienu nogādā pārstrādes ražotnē, ko toreiz sauca par fruitière (siernīcu).

Tradicionālie praktiskie paņēmieni šā siera ražošanā vienmēr izmantoti līdz mūsu dienām arī dzīvnieku audzēšanas līmenī – ar ganību attiecīgu pārvaldību un nopļautās zāles žāvēšanu – un ražošanas līmenī – ar prasmīgu piena recekļa griešanas brīža izraudzīšanos, recekļa maisīšanu un sildīšanu, kā arī ar siera masas izņemšanu, presēšanu, tad sālīšanu, priekšnogatavināšanu un, visbeidzot, nogatavināšanu.

“Comté” ir govs svaigpiena siers ar presētu un karsētu masu; pēc formas tas ir liels un plakans cilindrs 55–75 centimetru diametrā, un ilgstošā nogatavināšana dara to par uzglabājamu sieru.

“Comté” sieram ir ierobežots tauku saturs, kas to atšķir no citiem presētas un karsētas masas sieriem.

“Comté” garša ir daudzveidīga. Kaut arī garšas buķeti veidojošie elementi visiem šā siera rituļiem ir vieni un tie paši, jāatzīst, ka nav divu pilnīgi vienādu “Comté” rituļu. Sierā identificēti seši lieli aromātu kompleksi (augļainuma, pienskābes, grauzdējuma, augu, dzīvnieku, garšvielu), un tajos ietilpst vairāk nekā 90 nianšu.

Šādā grūti apsaimniekojamā vidē, kur dabas telpu aizņem meži un ganības un kur nav iespējams attīstīt citus resursus, apstākļi ir spieduši gatavot lielus cietas masas siera rituļus. Cilvēkiem, kas šajā teritorijā apmetušies uz dzīvi, ražot uzglabājamu sieru bija vienīgais veids, kā sagādāt tādu saglabājamu pārtiku uz vasarā bagātīgi pieejamā piena bāzes, kura varētu “pārdzīvot” garās ziemas. Tāpēc reģiona lopkopji selekcijas ceļā izkopuši govju šķirni, kas sevišķi labi piemērota vides apstākļiem un īpaša siera ražošanai. Pienu savāca kopā siernīcās, lai pagatavotu lielizmēra rituļu veida un ilgi uzglabājamu sieru, kas šīs vides bagātībām nodrošināja lielu vērtību arī ārpus šā apgabala. Izšķiršanos par labu siera masas karsēšanai veicināja lielā malkas pieejamība tuvākajā apkaimē.

Pļavu raksturīgo īpašību piemitību siera garšai veicina īpašu amatprasmju izmantošana visos produkta gatavošanas posmos.

Pirmām kārtām lielā augu sugu dažādība, kas saistīta ar ģeogrāfiskā apgabala dabas vidi, ir ļoti labvēlīga siera sastāvā esošo aromātisko vielu attīstībai. Šo dažādību ir nosargājis lopkopju izvēlētais pļavu ekstensīvās izmantošanas veids. Turklāt šo ciešo saikni starp botānisko dažādību un “Comté” sieram piemītošo aromātu bagātību pierāda divi 1994. gada zinātniskie pētījumi. Ražošanas procesa līmenī tauku satura ierobežošana ļauj novērst lipolīzei piemītošās garšas iezīmes un izcelt “Comté” specifiskās aromāta nianses. Minimālais sausnas saturs un maksimālais mitruma saturs attaukotā sierā ļauj ierobežot liekā ūdens daudzumu sierā un veicina aromātu izpaušanos. Aromāta niansēm labāk atklāties ļauj arī minimālais sāls saturs. Obligātais pienākums izmantot vaļējas siera vannas ļauj saglabāt tādu sierniecības zināšanu izmantošanu kā, piemēram, prasmi izraudzīties pareizo recekļa griešanas brīdi un siera masas izņemšanas brīdi. Visbeidzot, nogatavinātājs liek lietā savu amatprasmi, precīzi pielāgojot katras partijas nogatavināšanas apstākļus. Siera aromātu bagātība, kas izveidojusies tādu dabas faktoru ietekmē kā zāle un mikrobu ekosistēma, pilnīgi izpaužas tikai pēc ilgas nogatavināšanas, kuras norisi veicina egles dēļi, kas sevišķi labi piemēroti “Comté” nogatavināšanai. “Comté” ražošana ļauj saglabāt tradicionālās lauksaimnieciskās darbības un dod lielu ieguldījumu vietējās tautsaimniecības līdzsvara nodrošināšanā.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-d4e5a722-a6f6-4790-a181-94ea41f1a5dd

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.